Λευτέρης Σπίνουλας

Ο Λευτέρης Σπίνουλας ήταν Έλληνας μουσικός, συνθέτης, μονωδός, μαέστρος και σκηνοθέτης της Εθνικής Λυρικής Σκηνής.

Βιογραφία

Τα πρώτα χρόνια 
Γεννήθηκε το 1927 στην Κέρκυρα στο χωριό Κάτω Γαρούνα. Ο πατέρας του, Κωνσταντίνος Σπίνουλας, ήταν λαϊκός βιολιστής, ενώ η μητέρα του, Κορίνα, ήταν καλλίφωνη. Ήταν αδελφός του λαϊκού βιολιστή της Κέρκυρας, Θανάση Σπίνουλα

Μουσικές σπουδές 
Το 1951 έρχεται στην Αθήνα και συνεχίζει τις σπουδές του στο κλασικό ρεπερτόριο, στο κεντρικό Εθνικό Ωδείο του Μανώλη Καλομοίρη. Στα θεωρητικά έχει ως καθηγητές του τους: Γεώργιο Βώκο, Σώτο Βασιλειάδη, Μιχάλη Βούρτση. Στο λυρικό τραγούδι για τενόρο για ένα διάστημα έχει ως δάσκαλό του τον Οδυσσέα Λάππα. Το 1953 οι μουσικές του σπουδές συνεχίζονται στο Ελληνικό Ωδείο Αθηνών του Αντίοχου Ευαγγελάτου. Διδάσκεται τραγούδι από τη Λίτσα Ψαθέρη, ενώ στα ανώτερα θεωρητικά διδάσκοντές του είναι οι Μάριος Βάρβογλης και Μιλτιάδης Κουτούγκος.

Σταδιοδρομία στην Εθνική Λυρική Σκηνή 
Επιλέγεται ως πρωταγωνιστής στο έργο του Τζιάκομο Πουτσίνι La Boheme (ως Rodolfo, στον ρόλο του τενόρου). Μπαίνοντας στον σκηνοθετικό τομέα, παίρνει μαθήματα σκηνοθεσίας από τους γνωστούς και διακεκριμένους Ιταλούς σκηνοθέτες Riccardo Moresco και Ezio Frigerio, από τον σκηνοθέτη της όπερας του Βελιγραδίου M. Samlits, τον Άγγλο σκηνοθέτη της όπερας του Κόβεντ Γκάρντεν John Copley, καθώς και από τους διακεκριμένους Έλληνες σκηνοθέτες Ντίνο Γιαννόπουλο (της Μετροπόλιταν Όπερας), Τάκη Μουζενίδη, Αλέξη Μινωτή και Πέλο Κατσέλη (του Εθνικού Θεάτρου Αθηνών). Για παραπάνω από 30 έτη προσέφερε τις υπηρεσίες του στην Ε.Λ.Σ. Κατά την διάρκεια της παραμονής του (και συγκεκριμένα από το 1967), η Ε.Λ.Σ. τού αναθέτει επιμέλειες, αναβιώσεις και σκηνοθεσίες μεγάλου μέρους του ρεπερτορίου της. Συμμετείχε σε πάνω από 200 προγράμματα παραστάσεων, ως σκηνοθέτης, βοηθός Σκηνοθέτη ή επιμελητής σκηνοθεσίας.

Λοιπές δραστηριότητες 
Από το 1971 έως και το 1976 υπήρξε καθηγητής της Θεατρικής και Μελοδραματικής τέχνης στο Ωδείο του Πειραϊκού Συνδέσμου. Από το 1974 έως και το 1985 αναλαμβάνει Μουσικός Διευθυντής και Μαέστρος της 60μελούς μεικτής χορωδίας της Τραπέζης Ελλάδος. Από το 1985 έως και το 1992 εργάζεται ως καθηγητής κλασικού τραγουδιού στο Πρότυπο Πειραματικό Ωδείο Αθηνών. Ανάμεσα στους μαθητές του ήταν και ο Κερκυραίος βαρύτονος Παντελής Κοντός, με τον οποίο συνεργάστηκε για πολλά χρόνια στην Χορωδία Κερκύρας. Επίσης, αναλαμβάνει την ενορχήστρωση του προσωπικού δίσκου (με τίτλο «Ομόνοια Πλας») της κόρης του, Ντόρις Σπίνουλα, που κυκλοφόρησε το 1992. Έχει διατελέσει μαέστρος της Κερκυραϊκής Καντάδας και Μαντολινάτας και της εκκλησιαστικής χορωδίας του Αγίου Ιωάννη Γαργαρέττα Αθηνών (πλαισιωμένος από σολίστες και χορωδούς της Ε.Λ.Σ. και τραγουδώντας ο ίδιος, παράλληλα, ως πρώτος τενόρος. Τέλος, έχει συγγράψει μελέτες σχετικά με τις φωνητικές και διαφραγματικές ασκήσεις, ενώ έχει πραγματοποιήσει ποικίλες συνθέσεις, εναρμονίσεις και διασκευές Πολυφωνικών έργων. Σε διάφορες συνεντεύξεις του στο ραδιόφωνο έχει μιλήσει για την σπουδαιότητα του χορωδιακού τραγουδιού αναλύοντας την ορθή τεχνική ενός φωνητικού συνόλου και τα αρχεία αυτά αποτελούν θησαυρό για τους λάτρεις της πολυφωνικής μουσικής.

Παραπομπές

Βιβλιογραφία 
Στ. Χ. Αναστασόπουλος, Η Ελληνική Πολυφωνική Εκκλησιαστική Μουσική σε Σύνθεση, Εναρμόνιση και Φαντασία Λευτέρη Σπίνουλα, Αθήνα 2019.
Τ. Καλογερόπουλος, Λεξικό της Ελληνικής μουσικής, Αθήνα 2001.

Εξωτερικοί σύνδεσμοι 
 «Λευτέρης Σπίνουλας» (βιογραφικό συνταγμένο από την οικογένειά του), corfu-museum.gr. Ανάκτηση: 30 Ιανουαρίου 2021.

Έλληνες τενόροι
Έλληνες σκηνοθέτες θεάτρου
Έλληνες σκηνοθέτες όπερας
Έλληνες άνδρες τραγουδιστές
Έλληνες διευθυντές χορωδίας
Έλληνες διευθυντές ορχήστρας